b'\n_START_ARTICLE_\nNorsk Automobilfabrik\n_START_PARAGRAPH_\nNorsk Automobilfabrik A/S ble opprettet 21. november 1917 som det f\xc3\xb8rste seri\xc3\xb8se fors\xc3\xb8k p\xc3\xa5 industriell produksjon av biler i Norge. Fabrikkanlegget ble bygget p\xc3\xa5 Kambo ved Moss. Selskapet inngikk avtale med Aktieselskapet Scania-Vabis i S\xc3\xb6dert\xc3\xa4lje i Sverige om lisensproduksjon av personbiler og lastebiler fra Scania-Vabis. Planen var \xc3\xa5 produsere 135 personbiler og 65 lastebiler allerede f\xc3\xb8rste produksjons\xc3\xa5ret 1918._NEWLINE_Fra 1919 skiftet selskapet navn til Norsk Automobilfabrik Scania-Vabis A/S. Produksjon kom i gang i 1919 som en monteringsproduksjon med alle mekaniske deler produsert i S\xc3\xb6dert\xc3\xa4lje. Kun karosserier var av lokal produksjon._NEWLINE_Produksjonen ble aldri som planlagt. Kun lastebiler ble montert; 30 stk i 1918, 21 stk i 1919 og 20 stk i 1926. Fra 1921 ble det kun produsert karosserier._NEWLINE_Selskapet ble avviklet i 1923.'